Паводле перапісу насельніцтва, у 1970 годзе ў вёсцы Вайцяхова жыло 234 чалавекі. Адметна тое, што да свят — акцябрскіх, майскіх — заўжды ўпрыгожвалі высокую браму, якая красавалася пасярод вёскі і якой зараз ужо няма. Клуб падзялілі на дзве паловы, у адной працавала пачатковая школа. У розныя часы дзяцей вучылі настаўніцы Еўдакія Данілаўна Шумская, Вольга Сяргееўна Рачкоўская з Глуска, Любоў Іванаўна Яльніцкая з Клетнага, Дуня Ліпская з Пяценкі, Ева Марціновіч… Чатыры класы дзеці вучыліся ў Вайцяхове, а ў старэйшыя класы хадзілі ў Глуск, у беларускую школу (сярэдняя школа № 1). Да рэвалюцыі школы ў вёсцы не было. Дзеці вучыліся па хатах. З цягам часу ў клубе стаў працаваць магазін. Зараз сяльчан абслугоўвае аўталаўка.